WICE แย้มไตรมาส 1 โตต่อ รับค่าระวางพุ่งหนุน “ขนส่ง” โตแกร่ง
WICE แย้มไตรมาส 1 โตต่อ รับค่าระวางพุ่งหนุน “ขนส่ง” โตแกร่ง
22 มี.ค. 2564

นายชูเดช คงสุนทร กรรมการผู้จัดการ ฝ่ายพัฒนาธุรกิจ บริษัท ไวส์ โลจิสติกส์ จำกัด (มหาชน) หรือ WICE ผู้ให้บริการโลจิสติกส์ระหว่างประเทศแบบครบวงจร เปิดเผยถึงแนวโน้มการดำเนินธุรกิจไตรมาส 1/64 คาดว่าจะเติบโตดีขึ้นกว่าช่วงเดียวกันของปีก่อน หลังได้รับอานิสงส์จากค่าระวางปรับสูงขึ้นจากภาวะขาดแคลนตู้คอนเทนเนอร์ เข้ามาช่วยผลักดันราคาการให้บริการสูงขึ้นตาม ขณะที่ลูกค้ารายใหม่ทั้งในประเทศและต่างประเทศหันมาใช้บริการขนส่งทางทะเลและทางอากาศของ WICE เพิ่มขึ้นเช่นกัน
ส่วนธุรกิจขนส่งข้ามพรมแดน (Cross Border Services) ภายใต้การบริหารงานของบริษัท ยูโรเอเชีย โทเทิล โลจิสติกส์ จำกัด (ETL) ยังมีแนวโน้มที่ดีต่อเนื่อง โดยก่อนหน้านี้บริษัททยอยลงทุนสั่งซื้อตู้คอนเทนเนอร์เพิ่ม 200 ตู้ ซึ่งปัจจุบันทยอยรับมอบตู้แล้วบางส่วน  และคาดว่าจะรับมอบครบภายในปีนี้ เพื่อรองรับต่อความต้องการที่มีปริมาณเพิ่มขึ้นอย่างต่อเนื่อง
ขณะเดียวกันบริษัทเตรียมขยายการให้บริการขนส่งสินค้าที่มีมาร์จิ้นสูง และขยายการให้บริการขนส่งสินค้าแบบไม่เต็มตู้ (LTL) เพื่อเป็นทางเลือกให้แก่ลูกค้าที่มีปริมาณของไม่มาก เพิ่มช่องทางสร้างรายได้และอัตรากำไรสุทธิอีกหนึ่งช่องทาง สำหรับรองรับงานขนส่งข้ามพรมแดนที่มีดีมานด์เพิ่มสูงขึ้น
สำหรับ WICE Supply Chain Solutions Co.,Ltd. (บริษัทย่อย) ให้บริการด้าน Supply Chain ครบวงจร      ทั้งงานคลังสินค้า การกระจายสินค้า การขนส่งสินค้า (Equipment) ขนาดใหญ่ มีแนวโน้มที่ดี จากการขยายตัวของปริมาณงานบริหารจัดการคลังสินค้า และการขนส่งสินค้าเพิ่มขึ้นต่อเนื่อง บริษัทจึงวางแผนหาพื้นที่เปิดคลังสินค้าให้เช่าแห่งใหม่ เพื่อรองรับการขยายงานในเขตกรุงเทพฯ และปริมณฑล เพิ่มโอกาสสร้างรายได้ในอนาคต
นอกจากนี้บริษัทวางแผนขยายฐานลูกค้าไปยังอุตสาหกรรมที่หลากหลาย ที่มีแนวโน้มเติบโตได้ดี อาทิ กลุ่มอุตสาหกรรมสินค้าอิเล็กทรอนิกส์และกลุ่มยานยนต์ เนื่องจากบริษัทเห็นความต้องการใช้บริการโลจิสติกส์ของอุตสาหกรรมดังกล่าวมีปริมาณสูง จากการรองรับ 5G ที่ขยายตัวมากในเอเชีย อีกทั้งอุตสาหกรรมยานยนต์มีแนวโน้มฟื้นตัวจากความต้องการที่เพิ่มขึ้น หลังค่ายรถยนต์ปรับโมเดลใหม่ รองรับระบบไฟฟ้า
ประกอบกับเตรียมขยายฐานลูกค้าที่ต้องการย้ายฐานการผลิตจากจีนมาสู่แถบเอเชียตะวันออกเฉียงใต้ โดยเฉพาะประเทศไทย เวียดนาม และกัมพูชา โดยการนำเสนอโซลูชั่นแพ็คเกจการให้บริการขนส่งวัตถุดิบและอุปกรณ์เครื่องจักรให้กับโรงงานตั้งแต่ต้นทางจนถึงปลายทาง
“ด้วยจุดเด่นเรื่องการบริหารจัดการงานขนส่งโลจิสติกส์ให้กับลูกค้าได้ทุกรูปแบบและครบวงจร ถือเป็นข้อได้เปรียบของ WICE ที่สามารถบริหารจัดการงานตามความต้องการของลูกค้าได้เป็นอย่างดี ทำให้ลูกค้าเกิดความไว้ใจ ทำให้บริษัทมีลูกค้าใหม่และลูกค้าเดิมจากจีนกลับมาใช้บริการขนส่งทุกช่องทางของ WICE ที่ให้บริการ  ส่งผลให้สามารถสร้างรายได้และมาร์จิ้นที่ดี” นายชูเดช กล่าว
นายชูเดช กล่าวต่อว่า บริษัทเชื่อว่าจากการวางแผนลงทุนในธุรกิจหลัก 4 กลุ่ม ทั้งการขนส่งทางบก ทางน้ำ ทางอากาศ และคลังสินค้า จะสามารถเพิ่มโอกาสการรับงานและประสิทธิภาพการให้บริการที่สูงขึ้น
โดยปี 64 ถือเป็นปีแห่งการเติบโตทำนิวไฮต่อเนื่อง บริษัทตั้งเป้าเติบโตเพิ่มขึ้น 15-20% จากปี 63 พร้อมมุ่งเน้นเพิ่มความสามารถการทำกำไรให้สูงขึ้น และพยายามรักษาอัตรากำไรสุทธิเติบโตระดับ 5-6% เนื่องจากลงทุนขยายการให้บริการและบริหารจัดการที่ดีของ WICE และเครือข่ายโลจิสติกส์ก่อนหน้านี้ ทั้ง WICE Logistics (Singapore) Pte.Ltd. , WICE Logistics (Hong Kong) Ltd., Euroasia Total Logistics Co., Ltd., WICE Logistics (Shenzhen) Co.,Ltd. และ WICE Supply Chain Solutions Co.,Ltd